Padwerke begin in George | Netwerk24
Padwerke begin in George
Deur Jackie Kruger 28 Januarie 2020 18:00
Motoriste en besoekers moet kennis neem van padwerke wat volgende week in Knysnaweg, ’n hoofroete in George, begin.
George se munisipaliteit sê die padoppervlak sal herstel en verbeter word. Dele van die pad sal gesluit wees, maar tweerigtingverkeer sal voortgaan, met een baan wat oop sal wees en gedurende kantoorure toegang tot ondernemings sal bied.
Hoewel dit ongerief gaan veroorsaak, word die publiek gevra om geduldig te wees omdat die uiteindelike veiliger pad tot voordeel van alle padgebruikers sal wees, sê Reginald Wesso, direkteur van siviele ingenieurswese van die munisipaliteit, in ’n verklaring.
Die projek sal na verwagting Maandag begin en afhangend van die weer en ander omstandighede tot die eerste paar weke in Maart duur.
Die werk sal plaasvind aan die kant van die treinbrug in Eerstestraat tot by die kruising by Pick n Pay en Hope-kerk in Vierdestraat.
In die werk sal hoofsaaklik straatblok vir straatblok gedoen word en dele van die straat kan daagliks van 07:30 tot 17:00 gesluit wees.
Die toegang na persele sal bestuur word en inwoners en sakeondernemings wat geraak word, sal ingelig word.
Daar sal ’n verskil in hoogte wees op die padoppervlak terwyl die werk gedoen word. Motoriste, fietsryers, motorfietsryers en voetgangers word gevra om versigtig te wees in nat toestande en saans wanneer sigbaarheid swak is.
Padgebruikers word gevra om ag te slaan op tydelike padtekens en gehoor te gee aan die instruksies van die padwerkers.
Meer oor: George | Motoriste | Padwerke
R708 in Vrystaat jaar lank gesluit